# Árpád Vajda

Árpád Vajda (2 de maig de 1896, Rimaszombat (Rimavská Sobota) (llavors Imperi Austrohongarès, i actualment Eslovàquia) – 25 d'octubre de 1967, Budapest) fou un jugador d'escacs hongarès. Fou Campió d'Hongria el 1928. Obtingué el títol de Mestre Internacional (MI) el 1950.

## Resultats destacats en competició

El 1921 va empatar als llocs 4t-7è a Viena (el campió fou Friedrich Sämisch); el 1922 participà en el VI Campionat d'Hongria, a Budapest, on hi empatà als llocs 5è-7è (el campió fou Kornél Havasi); i el mateix any guanyà el torneig de Londres. El 1923 fou 2n a Portsmouth; el 1924, al VII Campionat d'Hongria, a Györ, empatà als llocs 4t-5è (el campió fou Géza Nagy). El 1925 empatà als llocs 11è-12è a Debrecen (el campió fou Hans Kmoch). El 1926 fou 5è a Budapest (el campió fou Endre Steiner), i fou 11è al torneig individual 1st FIDE Masters celebrat paral·lelament a l'Olimpíada de Budapest, (quedaren campions, ex aequo Ernst Grünfeld i Mario Monticelli). El 1927 empatà als llocs 5è a 7è a Kecskemét (el campió fou Aleksandr Alekhin); el 1928 fou 5è a Budapest (campió: José Raúl Capablanca). El 1929 empatà als llocs 4t-5è a Budapest (campió: Capablanca); empatà al primer lloc amb Adolf Seitz al torneig B de Ramsgate. El 1934 empatà als llocs 4t a 7è a Sopron (campió: Rudolf Spielmann).

### Olimpíades oficials

Árpád Vajda va representar Hongria en sis Olimpíades d'escacs oficials i en tres de no oficials, entre 1924 i 1937.
| Any | Olimpíada | Ciutat | Tauler | Guanyades | Perdudes | Taules |
| 1924 | I Olimpíada no oficial | París | 3r | 5 | 2 | 6 |
| 1926 | II Olimpíada no oficial | Budapest | 2n | 1 | 0 | 1 |
| 1927 | I Olimpíada | Londres | 3r | 5 | 3 | 5 |
| 1928 | II Olimpíada | La Haia | 3r | 6 | 9 | 1 |
| 1930 | III Olimpíada | Hamburg | 3r | 7 | 3 | 4 |
| 1931 | IV Olimpíada | Praga | 3r | 4 | 4 | 7 |
| 1933 | V Olimpíada | Folkestone | 3r | 4 | 3 | 4 |
| 1936 | III Olimpíada no oficial | Múnic | 7è | 5 | 0 | 10 |
| 1937 | VII Olimpíada | Estocolm | 1r suplent | 0 | 2 | 2 |
A l'Olimpíada no oficial de 1924, Hongria hi assolí la medalla d'argent en la classificació per equips, i en l'apartat individual, Vajda empatà als llocs 4t-6è a la final del Campionat del Món Amateur (el campió fou Hermanis Matisons). A l'Olimpíada no oficial de 1926, Hongría hi assolí la medalla d'or, i Vajda obtingué l'11è lloc al torneig individual 1st FIDE Masters celebrat simultàniament (els campions ex aequo foren Ernst Grünfeld i Mario Monticelli. En tres de les Olimpíades oficials (1927, 1928, 1936), l'equip hongarès va aconseguir el primer lloc i la medalla d'or, i en altres dues, (1930, 1937), el segon lloc i la medalla d'argent.

## Referències

* ↑ Notícia de la mort de Vajda El Mundo Deportivo 22/03/1968 (castellà) [Consulta 15 desembre 2009]
* ↑ «Debrecen 1925, classificació i partides» (en anglès). 365chess.com. [Consulta: 24 febrer 2010].
* ↑ «1st FIDE Masters, Budapest 1926, classificació i partides» (en anglès). 365chess.com. [Consulta: 22 març 2010].
* ↑ «Name Index to Jeremy Gaige's Chess Tournament Crosstables, An Electronic Edition» (en anglès). Anders Thulin, Malmö, 01-09-2004. [Consulta: 22 març 2010].
* ↑ «Taules de torneigs de 1934». Arxivat de l'original el 2010-12-15. [Consulta: 29 novembre 2009].
* 1 2 OlimpBase :: Base de dades d'olimpíades d'escacs (anglès)
* ↑ La competició era individual, tot i que posteriorment els resultats particulars se sumaven per a obtenir la puntuació per equips nacionals.
* ↑ Equip hongarès a Budapest 1926 Olimpbase
* ↑ «2a Olimpíada d'escacs, La Haia 1928, resultats individuals». OlimpBase. [Consulta: 10 agost 2020].